Dansk Folkeparti er fredag den 23. oktober blevet idømt 10 dagbøder á 1.000 kr. i injuriesag om en annonce, hvor 700 ansøgere af dansk statsborgerskab blev udstillet som en potentiel fare for Danmarks sikkerhed.

Baggrunden var en annonce, som Dansk Folkeparti indrykkede i flere danske aviser, hvor partiet under overskriften »En på listen er til fare for Danmarks sikkerhed« listede navnene på 700 danskere, der stod foran at få dansk statsborgerskab.

15.000 kr. i tortgodtgørelse

15 af de nye danskere valgte, efter at annoncen havde været bragt, at sagsøge Dansk Folkeparti for injurier. Partiet er nu blevet dømt til betale 10.000 kr. til hver af de 15 i tortgodtgørelse. Herudover blev Dansk Folkeparti dømt til at betale 10.000 i bøde samt 30.000 til offentliggørelse af Københavns Byrets dom. Endelig skal Dansk Folkeparti også betale sagens omkostninger.

Byretten skriver bl.a. i dommen:

»Henset til karakteren af de ærekrænkende sigtelser om strafbart forhold findes retten efter en samlet vurdering, at den tortgodtgørelse, der tilkommer sagsøgerne, passende kan fastsættes til 10.000 kr. til hver af sagsøgerne med procesrente fra den 17. marts 2014.«

Op til 7 millioner i erstatning

Modkraft har spurgt advokat Line Barfod fra firmaet Foldschack & Forchhammer om de øvrige 685 nye statsborgere også automatisk er berettiget til erstatning på 10.000 kroner, når de også optrådte med deres navn i annoncen.

- Under forudsætning af, at sagen ikke er forældet, vil jeg anbefale, at de kontakter Dansk Folkeparti hurtigst muligt for at høre, om partiet frivilligt vil betale 10.000 til hver. Hvis Dansk Folkeparti ikke vil det, kan de ligeledes sagsøge partiet.

Vælger alle 700 at sagsøge Dansk Folkeparti, kan den samlede tortgodtgørelse nå op til 7 millioner kroner.

Se også: Uddrag af Københavns Byrets dom

Dansk Folkeparti har valgt at anke dommen.